Návrh postupu vnútroštátnej implementácie Agendy 2030

1. [bookmark: _Toc486493406]Udržateľný rozvoj na Slovensku a východiská Agendy 2030
Agenda 2030 pre udržateľný rozvoj (ďalej len „Agenda 2030“) Organizácie Spojených národov je doposiaľ najkomplexnejším súborom globálnych priorít pre zabezpečenie udržateľného rozvoja. Jej prijatiu v septembri 2015 predchádzalo niekoľko deklarácií a tematických konferencií, ktoré však boli svojím záberom a svojím chápaním konceptu udržateľného rozvoja obmedzenejšie a menej ambiciózne.
Základným východiskovým a koncepčným materiálom udržateľného rozvoja na medzinárodnej úrovni bola Deklarácia z Ria de Janeiro o životnom prostredí a rozvoji a Agenda 21, prijatá na Konferencii Organizácie Spojených národov (ďalej len „OSN“) o životnom prostredí a rozvoji v júni 1992. Slovenská republika súhlasila s pristúpením k Deklarácii z Rio de Janeiro a k Agende 21 uznesením vlády SR č. 118 z 8. septembra 1992 k Informácii o priebehu a výsledkoch Konferencie OSN o životnom prostredí a rozvoji.
V systéme OSN vznikla Komisia pre trvalo udržateľný rozvoj, členom ktorej sa v roku 1996 stala aj Slovenská republika. Komisia v tom istom roku prerokovala a prijala 132 konkrétnych ukazovateľov trvalo udržateľného rozvoja, na základe ktorých členské krajiny na dobrovoľnej báze pripravovali každoročne správy o uplatňovaní Agendy 21. Na základe uznesenia vlády SR č. 655 zo 16. septembra 1997 predkladala Slovenská republika každoročne informatívne správy o uplatňovaní Agendy 21 a o vyhodnocovaní relevantných ukazovateľov trvalo udržateľného rozvoja v podmienkach SR. Gestorom tejto úlohy bolo Ministerstvo životného prostredia SR.
V nadväznosti na aktivity a dokumenty prijaté na svetovej a európskej úrovni bola v roku 2001 vládou SR (uznesenie vlády SR č. 978 z 10. októbra 2001) a následne v roku 2002 Národnou radou SR prijatá Národná stratégia trvalo udržateľného rozvoja. Prijatím Národnej stratégie sa vytvoril dôležitý vecný predpoklad dôsledného plnenia medzinárodných záväzkov Slovenskej republiky v oblasti aktivít smerujúcich k udržateľnému rozvoju.
Základnou ideou dokumentu bola povinnosť zachovať prírodu s jej rozmanitosťou a auto-regulačnými schopnosťami budúcim generáciám, odovzdať im dostatok šetrne využívaných prírodných zdrojov a kvalitné životné prostredie. Zároveň bol stanovený predpoklad smerovania k fungujúcej, prírodu šetriacej ekonomike, založenej na princípoch efektívneho využívania a spravodlivej distribúcie zdrojov a k zdravej, zmysluplne fungujúcej spoločnosti, umožňujúcej uspokojovanie sociálnych, duchovných a kultúrnych potrieb. Národná stratégia určovala orientáciu na 8 dlhodobých priorít (rozvinutá demokratická krajina, moderný štát a systém verejnej správy, vyspelá občianska spoločnosť, sociálna solidarita a sociálna ochrana, vyvážený územný rozvoj, vysoká kvalita ľudských a spoločenských zdrojov, nový model ekonomiky, vysoká kvalita životného prostredia) trvalo udržateľného rozvoja Slovenskej republiky rozpracovaných do 28 cieľov a takmer 300 konkrétnych opatrení. Predmetná stratégia nebola zo strany vlády SR oficiálne vyhodnotená, ale poskytla východiskový bod pre ďalšie dokumenty strategického plánovania (Východiská Akčného plánu pre trvalo udržateľný rozvoj – uznesenie vlády SR č. 211 zo 16. marca 2005).
Osobitný význam v rámci agendy trvalo udržateľného rozvoja mala Rada vlády pre trvalo udržateľný rozvoj, ktorá bola poradným a koordinačným orgánom vlády Slovenskej republiky pre uplatňovanie Agendy 21, zásad trvalo udržateľného rozvoja a vyhodnocovanie ukazovateľov trvalo udržateľného rozvoja na celoštátnej úrovni. 
Na základe uznesenia vlády SR č. 271 z 31. marca 2004 vyplynula úloha podpredsedovi vlády SR pre európsku integráciu, ľudské práva a menšiny vypracovať Akčný plán pre trvalo udržateľný rozvoj na roky 2005-2010. Samotná príprava akčného plánu prebiehala v gescii Úradu vlády SR, čo potvrdilo nadrezortný charakter problematiky udržateľného rozvoja. Vláda SR začiatkom roka 2005 schválila Východiská Akčného plánu pre trvalo udržateľný rozvoj (uznesenie vlády SR č. 211 zo 16. marca 2005), pri vypracovávaní ktorých sa vychádzalo z Národnej stratégie trvalo udržateľného rozvoja z roku 2001. Spracovatelia súčasne vzali do úvahy aj také strategické dokumenty, ako je Lisabonská stratégia, Stratégia Európskej únie pre trvalo udržateľný rozvoj, Národný rozvojový plán a pod.
Akčný plán obsahoval 14 prioritných oblastí, o. i. v oblasti hospodárskej politiky, podpory využívania pro-environmentálnych moderných technológií, využívania dostupných finančných možností pre podporu trvalo udržateľného rozvoja, urbanistickej obnovy a regenerácie územia, redukcie odpadu a opatrení na redukciu energetickej náročnosti ekonomiky, rozvoja informačnej spoločnosti a pod. Priebežné hodnotenie plnenia Akčného plánu bolo zo strany Rady vlády pre trvalo udržateľný rozvoj uskutočnené dvakrát (2008, 2009), do ukončenia jeho platnosti. Hodnotenie Agendy 21 v gescii Ministerstva životného prostredia SR pokračovalo ďalej, avšak v situácii, keď z pôvodnej inštitucionálnej bázy udržateľného rozvoja boli zachované iba zlomky (ostala len pracovná skupina pre Agendu 21), keďže v roku 2010 ako následok kompetenčných zmien bola zrušená Rada vlády pre trvalo udržateľný rozvoj. Posledné hodnotenie Agendy 21 na národnej úrovni bolo zo strany Ministerstva životného prostredia SR vypracované v marci 2015. Ďalšie hodnotenie už nenastalo, keďže na základe bodu D.1. uznesenia vlády SR č. 95 z 2. marca 2016 bolo uznesenie vlády SR č. 655 z 16. septembra 1997, k návrhu uplatňovania Agendy 21 a vyhodnocovania ukazovateľov trvalo udržateľného rozvoja v Slovenskej republike, zrušené.
2. [bookmark: _Toc486493407]Agenda 2030 ako míľnik 
V septembri 2015 schválilo medzinárodné spoločenstvo na pôde OSN dokument definujúci novú rozvojovú agendu – Agendu 2030 pre udržateľný rozvoj.  Agenda 2030 je doposiaľ najkomplexnejším súborom priorít pre zabezpečenie udržateľného rozvoja. Nasleduje po Miléniovej deklarácii OSN z r. 2000, s termínom splnenia v r. 2015, ktorá bola vôbec prvou spoločnou víziou a prvým široko akceptovaným rámcom pre globálny rozvoj a tvorbu rozvojovej politiky. 
Kľúčovými princípmi novej Agendy 2030 sú transformácia, integrácia a univerzálnosť. 
Transformačnú silu Agendy 2030 predstavuje 17 cieľov udržateľného rozvoja (SDGs – Sustainable Development Goals), rozpracovaných do 169 súvisiacich čiastkových cieľov (pozri Príloha 1), ktorých ambíciou je usmerňovať štrukturálnu politickú, ekonomickú a sociálnu premenu jednotlivých krajín sveta v reakcii na hrozby, ktorým ľudstvo dnes čelí. 
Integračný prvok sa v Agende 2030 prejavuje ako prepojenie všetkých troch dimenzií udržateľného rozvoja: ekonomickej, sociálnej a environmentálnej. 
V neposlednom rade sa nová Agenda a jej ciele vyznačujú značnou univerzálnosťou, čo ich najviac odlišuje od miléniových rozvojových cieľov z r. 2000. Kým prvotným zámerom miléniových rozvojových cieľov bolo odstránenie extrémnej chudoby a hladu v rozvojových krajinách, heslom Agendy pre udržateľný rozvoj sa stal výrok „nenechať nikoho bokom“ a plnenie jej cieľov sa očakáva od všetkých, teda aj rozvinutých štátov.
Agenda 2030 nie je právne záväzná, ale jej rešpektovanie je prirodzenou povinnosťou vyspelých štátov, medzi ktoré Slovensko patrí. Vyjadruje zámer členských štátov OSN viesť ich rozvoj smerom k udržateľnosti a nastaviť ich národné politiky, stratégie a plánovanie tak, aby prispievali k dosiahnutiu globálnych cieľov. 
Udržateľný rozvoj patrí aj medzi riadiace princípy Európskej únie (ďalej len „EÚ“). EÚ má ambíciu byť popredným hráčom pri implementácii Agendy 2030, spolu s jej členskými štátmi v súlade s princípom subsidiarity. Agenda 2030 je na európskej úrovni implementovaná v dvoch rovinách. Prvou je integrácia cieľov udržateľného rozvoja do existujúcich európskych politík a priorít súčasnej komisie. Táto rovina je predstavená v dokumente „Ďalšie kroky pre udržateľnú európsku budúcnosť“[footnoteRef:1] a v doplňujúcom pracovnom materiáli o kľúčových európskych aktivitách podporujúcich Agendu 2030 a ciele udržateľného rozvoja,[footnoteRef:2] ktoré boli zverejnené Európskou komisiou 22. novembra 2016. Druhou rovinou je tvorba dlhodobej vízie a zamerania sektorových politík po roku 2020, ktoré budú nástrojom pre dlhodobú implementáciu Agendy 2030.  [1:  Next steps for a sustainable European future: European Union action for sustainability]  [2:  Key European action supporting the 2030 Agenda and the Sustainable Development Goals] 

K Agende 2030 sa prihlásila aj medzinárodná Iniciatíva pre otvorené vládnutie (Open Government Partnership, ďalej len „OGP“),[footnoteRef:3] ktorého je Slovenská republika súčasťou od roku 2011.[footnoteRef:4]  [3:  Informácie o OGP sú dostupné na: http://www.minv.sk/?ros_ogp. ]  [4:  Vláda SR doposiaľ schválila tri Akčné plány OGP, ktoré sú dostupné na: http://www.minv.sk/?ros_ogp_ap. ] 

Slovenská republika sa k implementácii Agendy 2030 prihlásila v dokumente „Východiská implementácie Agendy 2030 pre udržateľný rozvoj“, schválenom uznesením vlády SR č. 95 z 2. marca 2016, ktorý zakotvil princíp zdieľanej zodpovednosti za implementáciu cieľov udržateľného rozvoja medzi Úradom podpredsedu vlády SR pre investície a informatizáciu (vnútroštátna implementácia) a Ministerstvom zahraničných vecí a európskych záležitostí SR (implementácia v medzinárodnom prostredí). 
Uznesením vlády SR č. 5 z 11. januára 2017 vláda SR schválila Koncepciu implementácie Agendy 2030 v medzinárodnom prostredí, predloženú ministrom zahraničných vecí a európskych záležitostí SR, ktorá predstavuje víziu ako Slovensko prispieva svojou zahraničnou angažovanosťou k naplneniu cieľov udržateľného rozvoja v globálnom hľadisku. 
V súvislosti s vnútroštátnou implementáciou Agendy 2030 uložilo uznesenie vlády SR č. 111 z 1. marca 2017 k návrhu Cestovnej mapy k Národnému infraštruktúrnemu plánu na roky 2018-2030 v bode B.3. podpredsedovi vlády pre investície a informatizáciu predložiť na rokovanie vlády SR „Návrh postupu vnútroštátnej implementácie Agendy 2030“ do 31. mája 2017.[footnoteRef:5] V súlade s predmetným uznesením predstavuje nasledujúci dokument postup, ktorým Slovenská republika plánuje prispieť k implementácii Agendy 2030 na vnútroštátnej úrovni. Dokument ďalej predstavuje všeobecný rámec aj pre implementáciu ďalších špecializovaných materiálov prijatých na medzinárodnej úrovni, a to najmä Novej urbánnej agendy OSN schválenej v októbri 2016, ktorá je priemetom Agendy 2030 do rozvoja ľudských sídel, a Parížskej klimatickej dohody schválenej v decembri 2016, ktorá sa v súlade s trinástym cieľom udržateľného rozvoja zameriava na boj proti zmenám klímy a ich dôsledkom. [5:  Vzhľadom na nutnosť rozsiahlych, časovo náročných konzultácií materiálu s partnermi zo štátnej, mimovládnej a akademickej sféry bolo listom č. 2955/1515/2017/SRIN z 12. mája 2017 požiadané o súhlas predsedu vlády SR s posunutím termínu splnenia úlohy bodu B.3. uznesenia vlády SR č. 111 z 1. marca 2017 na 15. júl 2017.] 

Dôležitou motiváciou implementácie Agendy 2030 pre udržateľný rozvoj je okrem záväzkov na národnej úrovni a požiadaviek vykazovať výsledky na medzinárodných fórach aj morálna povinnosť voči nasledujúcim generáciám. Podľa odborníkov na udržateľný rozvoj vyžaduje udržateľnosť prosperity pre ďalšie generácie zachovanie štyroch druhov kapitálu: prírodného, ekonomického, ľudského a sociálneho.[footnoteRef:6] Predovšetkým v prípade prírodného kapitálu pritom už dnes čelíme obrovským výzvam. Poprední odborníci na životné prostredie, vrátane nositeľov Nobelovej ceny, vypracovali už v roku 2009 rámec deviatich tzv. „planetárnych hraníc“, ktorý sa snaží o vyčíslenie environmentálnej záťaže, ktorá by bola nezlučiteľná s ľudským životom na našej planéte. Podľa výsledkov štúdie sme už dnes prekročili stanovenú hranicu v štyroch z deviatich sledovaných oblastí.[footnoteRef:7] Bez jednoznačnej a rýchlej odpovede môže mať pokračujúca degradácia životného prostredia nenávratné následky pre život budúcich generácií. Zachovanie nášho ekonomického, ľudského a sociálneho kapitálu si taktiež vyžaduje cielenú a účinnú aktivitu zo strany vlády, samospráv, ale aj jednotlivcov, ktorí môžu vlastnými intervenciami a občianskymi iniciatívami, participáciou na verejných politikách, ako aj zodpovedným životným štýlom výrazne prispieť k udržateľnému rozvoju.  [6:  OECD Framework for measuring well-being and progress. Dostupné na: http://www.oecd.org/statistics/measuring-well-being-and-progress.htm. ]  [7:  Informácie o výskume planetárnych hraníc sú dostupné na: http://www.stockholmresilience.org/research/planetary-boundaries.html. ] 

3. [bookmark: _Toc486493408]Kľúčové princípy implementácie Agendy 2030 v podmienkach SR
Ako bolo vyššie uvedené, kľúčovými princípmi Agendy 2030, vytýčenými v dokumente schválenom Valným zhromaždením OSN v septembri 2015 „Transformujeme náš svet: Agenda 2030 pre udržateľný rozvoj“, sú transformácia, integrácia a univerzálnosť. 
Naplnenie týchto troch zastrešujúcich princípov Agendy 2030 bude závisieť od schopnosti relevantných aktérov premietnuť uvedené princípy do všetkých kľúčových oblastí implementácie Agendy 2030. V slovenských podmienkach sa preto bude implementácia Agendy 2030 riadiť nasledujúcimi princípmi:
· princíp trvalosti – Národné priority implementácie Agendy 2030 v SR majú byť založené na širokom konsenze, na uzavretí ktorého by sa mali podieľať všetci zainteresovaní aktéri a verejnosť. Trvácnosť vízie, vyplývajúca z jej celospoločenského mandátu, vzápätí umožní dlhodobé efektívne strategické plánovanie v rôznych oblastiach udržateľného rozvoja spoločnosti.
· princíp dlhodobosti a viacgeneračnosti – Implementácia Agendy 2030 sa má odohrávať v dlhodobom horizonte, presahujúcom politické cykly a musia byť do nej zahrnutí obyvatelia naprieč generáciami. 
· princíp nedeliteľnosti – Pri implementácii Agendy 2030 nie je možné budovať dva súbežné svety, jeden pre udržateľný rozvoj a druhý pre všetky ostatné de facto fungujúce verejné politiky. Agenda 2030 sa má stať neodlučiteľnou súčasťou všetkých verejných politík a mala by sa premietnuť do rozvojových a investičných plánov ústredných orgánov štátnej správy, ako aj regionálnej a miestnej samosprávy.
· princíp koherencie politík pre udržateľný rozvoj – Implementácia Agendy 2030 má byť nástrojom pre nachádzanie synergií medzi verejnými politikami a vyváženosti medzi ich ekonomickými, sociálnymi a environmentálnymi aspektmi. Agenda 2030 má tak potenciál výrazným spôsobom prispieť k sektorovej rovnocennosti a k vyváženosti medzi agendami ekonomicky, sociálne a environmentálne zameraných rezortov. Synergie je potrebné nachádzať aj medzi internou a externou dimenziou udržateľného rozvoja, pričom je kľúčové brať ohľad na vplyv domácich politík a rozhodnutí na globálne prostredie.
· princíp vertikálnych synergií – Pre efektívnu implementáciu Agendy 2030 je potrebné nájsť správnu rovnováhu medzi kompetenciami a zodpovednosťami štátnych orgánov na celoštátnej, regionálnej a miestnej úrovni. 
· princíp celovládneho prístupu – Implementácia Agendy 2030 je možná len v prípade intenzívnej medzirezortnej spolupráce. Koordinácia aktivít musí pritom prichádzať z nadrezortnej úrovne v súlade s odporúčaniami Organizácie pre hospodársku spoluprácu a rozvoj (ďalej len „OECD“) a Európskej komisie.
· princíp osvojenia si – Je potrebné, aby bola Agenda 2030 skonzultovaná, naformulovaná a implementovaná takým spôsobom, aby si ju vláda, samosprávy, súkromná, mimovládna a akademická sféra, ako aj verejnosť osvojila za jednu z vlastných priorít. 
· princíp otvoreného vládnutia – V rámci implementácie Agendy 2030 je nevyhnutné dodržiavať princípy otvoreného vládnutia, ktorými sú hlavne transparentnosť, občianska participácia, zodpovednosť verejnej správy a otvorenosť prostredníctvom nových technológií. V oblasti participácie sú užitočnou pomôckou „Pravidlá zapájania verejnosti do tvorby verejných politík“ vypracované Úradom splnomocnenca vlády SR pre rozvoj občianskej spoločnosti a schválené vládou SR, prípadne metodika medzinárodného hnutia Transition network.[footnoteRef:8] [8:  Metodológia na vytváranie vlastných občianskych iniciatív je dostupná na: http://transitionnetwork.org.dedi2835.your-server.de//resources/essential-guide-transition/. ] 

· princíp rozhodovania na základe dôkazov - Rozhodovanie o všetkých verejných politikách, a tým aj o otázkach súvisiacich s implementáciou Agendy 2030, má byť založené na relevantných, overiteľných a porovnateľných dátach.
· princíp hodnoty za peniaze – Aktivity zamerané na implementáciu Agendy 2030 sa majú vyznačovať vysokou účinnosťou a hodnotou za vynaložené verejné finančné prostriedky.
Uvedené princípy zabezpečujú rovnováhu medzi tromi rozmermi udržateľného rozvoja (ekonomickým, sociálnym a environmentálnym), medzi jeho internou a externou dimenziou, ako aj medzi rôznymi zainteresovanými aktérmi a budú smerodajné pri napĺňaní Agendy 2030.
4. [bookmark: _Toc486493409]Inštitucionálny rámec
Implementácia Agendy 2030 si vyžaduje inštitucionálny rámec, ktorý integruje všetkých relevantných aktérov a dáva priestor na vyjadrenie rôznym zložkám spoločnosti. Kvôli závažnosti agendy udržateľného rozvoja je okrem zainteresovania širokej škály expertov zo štátnej, akademickej, mimovládnej aj súkromnej sféry kľúčová aj vysoká úroveň angažovanosti zo strany politických predstaviteľov. 
Návrh inštitucionálneho rámca implementácie Agendy 2030 založeného na princípe integrácie:
Národná rada SR
V záujme naplnenia princípov implementácie Agendy 2030 pre udržateľný rozvoj, predovšetkým princípu nemennosti a nedeliteľnosti, je kľúčové, aby boli národné priority implementácie Agendy 2030 schválené Národnou radou SR. Národná rada SR má úlohu aj pri monitoringu dosahovania cieľov udržateľného rozvoja a je neoddeliteľnou súčasťou kontinuálnej implementácie Agendy 2030. 


Rada vlády pre Agendu 2030 pre udržateľný rozvoj
Rada vlády pre Agendu 2030 pre udržateľný rozvoj (ďalej len „Rada vlády pre Agendu 2030“) bude koordinačným orgánom integrujúcim všetky (vnútorné aj vonkajšie) dimenzie udržateľného rozvoja. Postavenie, pôsobnosť, úlohy, zloženie a zásady organizácie a činnosti Rady vlády pre Agendu 2030 určí štatút (Príloha 2). 
Pracovná skupina pre Agendu 2030 a Národný investičný plán 
Rade vlády pre Agendu 2030 bude priamo podriadená medzirezortná pracovná skupina pre Agendu 2030 a Národný investičný plán, zriadená Úradom podpredsedu vlády SR pre investície a informatizáciu (ďalej len „ÚPPVII“). Tzv. Národný investičný plán[footnoteRef:9] (ďalej len „NIP“) je v súčasnej dobe pripravovaný ÚPPVII v zmysle uznesenie vlády SR č. 111 z 1. marca 2017 k návrhu Cestovnej mapy k Národnému infraštruktúrnemu plánu na roky 2018-2030. NIP bude viacročným rámcom definujúcim kľúčové projekty pre naplnenie dlhodobých rozvojových potrieb SR, a bude tak jedným z hlavných nástrojov pre implementáciu Agendy 2030. Ako odzrkadlenie tohto úzkeho prepojenia medzi Agendou 2030 a NIP bude už existujúca medzirezortná pracovná skupina pre Národný infraštruktúrny plán, vytvorená v marci 2017, rozšírená o tematiku Agendy 2030. V súlade s týmto krokom bude rozšírené aj členstvo pôvodnej pracovnej skupiny pre Národný infraštruktúrny plán, a to o ďalšie relevantné rezorty, štátne inštitúcie a samosprávy. [9:  Pôvodným názvom „Národný infraštruktúrny plán“. K premenovaniu došlo vzhľadom na skutočnosť, že implementácia Agendy 2030 vyžaduje rozvoj nielen fyzickej ale predovšetkým sociálnej infraštruktúry. Pomenovanie „Národný investičný plán“ je preto v tomto prípade výstižnejšie.] 

Hlavnou funkciou pracovnej skupiny pre Agendu 2030 a NIP bude technická podpora Rady vlády pre Agendu 2030 pri určovaní národných priorít implementácie Agendy 2030, ako aj zabezpečenie, že projekty NIP aktívne prispievajú k naplneniu cieľov udržateľného rozvoja. 
Expertné skupiny
Pod pracovnou skupinou pre Agendu 2030 a NIP budú podľa potreby zriadené expertné skupiny pozostávajúce z odborníkov zo štátneho, akademického, mimovládneho aj súkromného sektora. Predpokladá sa zriadenie nasledujúcich skupín:
a. Expertná skupina pre výhľadové plánovanie („foresight“)
· analýza globálnych trendov a ich vplyvu na rozvoj spoločnosti
· príprava návrhu národných priorít implementácie Agendy 2030 s ohľadom na globálne trendy 
b. Expertná skupina pre sektorové a prierezové politiky
o	zmapovanie existujúceho stavu pokrytia Agendy 2030 v sektorových a prierezových politikách a vzdialenosti od vytýčených strategických cieľov
o	návrh konkrétnych opatrení na dosiahnutie týchto cieľov
c. Expertná skupina pre indikátory a monitorovanie 
· vypracovanie a aplikácia národných indikátorov ku zvoleným strategickým cieľom
· poskytovanie podpory pri monitorovaní a hodnotení pokroku v dosahovaní strategických cieľov a reportovanie
· participácia na tvorbe hodnotiacich správ implementácie Agendy 2030
· zverejňovanie výsledkov pri napĺňaní národných indikátorov ku zvoleným strategickým cieľom v štandardizovanom formáte otvorených dát na Portáli otvorených dát data.gov.sk
d. Iné ad hoc expertné skupiny 
Vytvorenie Rady vlády pre Agendu 2030, Pracovnej skupiny pre Agendu 2030 a Národný investičný plán, ako aj Expertných skupín sa predpokladá v priebehu júla až septembra 2017. Na zasadnutia Rady vlády pre Agendu 2030 ako aj všetkých vyššie uvedených skupín môžu byť ako pozorovatelia prizvaní predstavitelia Národnej rady SR.
Schéma inštitucionálneho rámca:
[image: C:\Users\bankoova\AppData\Local\Microsoft\Windows\INetCache\Content.Outlook\3KF1HEZF\obr1.jpg]
5. [bookmark: _Toc486493410]Proces implementácie Agendy 2030
Implementácia Agendy 2030 pre udržateľný rozvoj je možná výlučne prostredníctvom jej integrácie do všetkých verejných politík. Spôsob tejto integrácie si musí každá krajina určiť sama na základe špecifických národných podmienok a potrieb. Existujú tri hlavné prístupy:
· prispôsobenie existujúcej rozvojovej stratégie krajiny k novej Agende 2030 pre udržateľný rozvoj, 
· vytvorenie nového strategického rámca, ktorý zastreší všetky otázky súvisiace s implementáciou Agendy 2030,
· zameranie sa na vybrané tematické priority, ktoré súvisia s Agendou 2030.
Prvý prístup je vhodný najmä pre krajiny s existujúcim silným inštitucionálnym rámcom pre podporu udržateľného rozvoja a funkčnou rozvojovou stratégiou (napr. Nemecko alebo Fínsko). Udržateľný rozvoj ani v prípade Slovenska nie je úplne novým pojmom, Národná stratégia trvalo udržateľného rozvoja SR z roku 2001, ktorá by mohla poslúžiť ako základný rámec pre implementáciu Agendy 2030, však nedisponuje funkčnými mechanizmami na prepojenie agendy udržateľného rozvoja s rôznymi stratégiami, koncepciami a akčnými plánmi rezortov, nemá silné inštitucionálne ukotvenie, ani funkčný monitorovací mechanizmus. Vhodnejší je preto druhý prístup, ktorý počíta s vytvorením nového strategického rámca, ktorý zastreší všetky otázky súvisiace s implementáciou Agendy 2030.
V zmysle uvedeného prístupu, ako aj vyššie vymenovaných princípov, bude Agenda 2030 vo vnútroštátnych podmienkach implementovaná prostredníctvom nasledujúcich krokov:
5.1 určenie národných priorít implementácie Agendy 2030,
5.2 vymedzenie konkrétnych merateľných strategických cieľov pre každú národnú prioritu a tvorba indikátorov, ktoré umožnia hodnotenie pokroku pri implementácii Agendy 2030,
5.3 zabezpečenie financovania implementácie Agendy 2030,
5.4 zavedenie participatívnych prvkov do implementácie Agendy 2030,
5.5 monitorovanie implementácie Agendy 2030 a prípadná revízia implementačného rámca.
5.1 [bookmark: _Toc486493411]Národné priority implementácie Agendy 2030
Slovensko sa dlhodobo stretáva s nedostatkami v oblasti strategického riadenia, ktoré sa jasne prejavujú v absencii celospoločensky akceptovanej dlhodobej vízie rozvoja Slovenskej republiky. Výhody stanovenia jasného dlhodobého smerovania spoločnosti sú pritom známe celé tisícročia, dôkazom je výrok Senecu, podľa ktorého „Tomu, kto nevie, do ktorého prístavu pláva, nepomôže nijaký vietor.“ 
V slovenských podmienkach je identifikácia dlhodobej vízie a jasne stanovených strategických priorít rozvoja spoločnosti kľúčovým predpokladom posilnenia strategického riadenia a plánovania, čo následne prispeje k vytvoreniu potrebnej rovnováhy medzi zdrojmi a cieľmi národného hospodárstva. Jednotná vízia a priority ďalej posilnia medzisektorovú koordinačnú funkciu strategického riadenia a plánovania, vďaka čomu bude podporené uplatnenie princípu koherencie politík pre udržateľný rozvoj. Adekvátne strategické plánovanie je jedinou cestou k riešeniu multidimenzionálnych výziev, ako sú zmena klímy a degradácia životného prostredia, potenciálny zánik veľkého počtu pracovných miest s nástupom automatizácie a rýchlej premeny pracovného trhu, dlhodobá udržateľnosť systému sociálneho zabezpečenia v reakcii na významné demografické zmeny, integrácia rómskych a iných marginalizovaných komunít, alebo zaostávajúce regióny. V neposlednom rade je potrebné spomenúť, že strategické riadenie založené na dlhodobej vízii a strategických prioritách rozvoja spoločnosti je najlepšia medzinárodná prax odporúčaná OECD a Európskou komisiou.
Na globálnej úrovni sa členské krajiny OSN v septembri 2015 zhodli na 17 prioritách globálneho rozvoja vo forme cieľov udržateľného rozvoja Agendy 2030. Ciele predstavujú návod, ktorým by sa mala riadiť štrukturálna politická, ekonomická a sociálna premena jednotlivých štátov sveta v reakcii na hrozby, ktorým ľudstvo v súčasnosti čelí. SR prijala na národnej aj medzinárodnej úrovni záväzky voči implementácii Agendy 2030 a vláda SR sa v programovom vyhlásení vlády SR na roky 2016-2020 zaviazala k vytváraniu a posilňovaniu vhodných inštitucionálnych rámcov pre národnú implementáciu Agendy 2030 pre udržateľný rozvoj. Agenda 2030 však bola doposiaľ reflektovaná v relevantných strategických dokumentoch SR len v ojedinelých prípadoch[footnoteRef:10] a naša krajina celkovo zaostáva oproti ostatným rozvinutým krajinám v jej implementácii.  [10:  Príkladom je Rezortná koncepcia environmentálnej výchovy, vzdelávania a osvety do roku 2025 Ministerstva životného prostredia SR, ktorá vychádza a plne zohľadňuje princípy Agendy 2030 a ktorá sa venuje otázkam vzdelávania k udržateľnému rozvoju a udržateľnému životnému štýlu, ľudských práv, rovnosti pohlaví, podpory kultúry, mieru a nenásilia, globálneho občianstva, uznania kultúrnej rozmanitosti a príspevku kultúry k udržateľnému rozvoju. Agenda 2030 je ďalej reflektovaná aj v Akčnom pláne OGP 2017-2019.] 

Doterajšie skúsenosti krajín OECD ukazujú, že efektívnym spôsobom implementácie Agendy 2030 na národnej úrovni je jej celková integrácia do verejných politík. Rovnakým smerom by sa mala vydať aj SR. Implementácia Agendy 2030 by pritom nemala byť vnímaná ako záväzok, ktorý je nutné naplniť, ale skôr ako príležitosť: 
· zaviesť prvky strategického riadenia v podmienkach SR,
· vybudovať dlhodobý ucelený strategický rámec rozvoja SR, ktorý pretrvá nad rámec politických cyklov,
· prelomiť bariéry a pracovať naprieč rezortmi a sektormi,
· zosúladiť ekonomické, sociálne, environmentálne, ako aj územné aspekty verejných politík,
· posilniť dôraz na potreby regiónov,
· zlepšiť koherenciu politík a nájsť synergie medzi zdanlivo protichodnými strategickými zámermi,
· spojiť viaceré stratégie do integrovaného balíka,
· presadiť komplikované reformy v kľúčových oblastiach,
· budovať partnerstvo medzi štátom a občianskou spoločnosťou,
· adresnejšie reflektovať potreby občanov,
· efektívnejšie monitorovať aktivity a výkon jednotlivých vlád.
Agenda 2030 a princípy, na ktorých je založená, sa musia stať východiskovým bodom pre strategické riadenie v SR. Takýto postup uprednostňuje aj vládou SR schválená Cestovná mapa k Národnému infraštruktúrnemu plánu Slovenskej republiky na roky 2018-2030 (uznesenie vlády SR č. 111 z 1. marca 2017). Na základoch Agendy 2030 by mala byť podľa uvedeného materiálu postavená aj dlhodobá vízia rozvoja spoločnosti, ktorý by definoval želaný budúci stav slovenskej spoločnosti. 
Podľa odporúčaní OECD by správna vízia rozvoja spoločnosti mala spĺňať päť základných kritérií. Má byť: 
· ambiciózna, ale dosiahnuteľná, 
· explicitná (jasná, založená na analýze a dátach), 
· inkluzívna (s intenzívnou participáciou rôznych aktérov ako aj verejnosti), 
· koherentná a súhrnná, 
· dlhodobá.
Tvorba vízie rozvoja spoločnosti nie je v slovenských podmienkach úplnou novinkou. Vláda SR v bode B.2. uznesenia vlády SR č. 906 z 25. októbra 2006 poverila podpredsedu vlády SR a ministra školstva a ministra hospodárstva v spolupráci so Slovenskou akadémiou vied zabezpečiť vypracovanie Vízie a stratégie rozvoja slovenskej spoločnosti. Výsledný dokument vzala vláda SR na vedomie v roku 2010. V čase vzniku tohto dokumentu však nebolo možné anticipovať a preto ani reflektovať požiadavky Agendy 2030 prijatej v roku 2015. Navyše, väčšina odvetvových a prierezových stratégií, ktoré vznikli po roku 2010, neobsahuje žiadne referencie na vyššie uvedený dokument. Vízia je síce veľmi detailne rozpracovaná a obsahuje mnoho konkrétnych návrhov opatrení, nedisponuje však funkčným implementačným mechanizmom a nevymedzuje inštitucionálny rámec, vďaka ktorému by bolo možné vyvodiť zodpovednosť za jej naplnenie. Nedostatkom je aj absencia konzultácie s ďalšími zainteresovanými aktérmi a verejnosťou pri príprave vízie, ako aj jej vágny časový horizont – podľa tematiky odkazuje na roky 2020, 2030, alebo až 2050.
Slovensko potrebuje novú dlhodobú víziu, ktorá bude reflektovať Agendu 2030 pre udržateľný rozvoj a bude mať jasne stanovený časový rámec. Vzhľadom na relatívnu krátkosť času do roku 2030 je účelné stanoviť časový horizont národnej vízie do roku 2050. Samotná národná vízia bude predmetom rozsiahlych diskusií na pôde Rady vlády pre Agendu 2030 a intenzívnej verejnej debaty so všetkými zainteresovanými aktérmi vrátane občianskej spoločnosti. Ako inšpirácia môžu poslúžiť národné vízie krajín, ktoré už dosiahli pokročilejšiu úroveň integrácie Agendy 2030 do ich národného strategického plánovania. Príkladom môže byť Fínsko, ktoré sa vo svojej vízii vidí ako prosperujúca krajina s globálnou zodpovednosťou za udržateľnosť, postavená na vysokej odbornosti, udržateľnom rozvoji a inováciách založených na experimentovaní a digitalizácii. 
Nevyhnutným krokom pre naplnenie dlhodobej vízie je určenie národných priorít, vďaka ktorým sa budeme k vytýčenej vízii približovať. Proces určovania národných priorít bude v súlade s hodnotami a princípmi otvoreného vládnutia - mechanizmus bude participatívny, inkluzívny, otvorený a transparentný. Národné priority budú diskutované a prijímané primárne na pôde Rady vlády pre Agendu 2030 v intenzívnej spolupráci s občianskou spoločnosťou a budú reflektovať potreby všetkých zainteresovaných aktérov. Následne budú predložené na schválenie vládou SR.
Národné priority budú v sebe integrovať regionálne (prípadne mikroregionálne, či lokálne) aspekty, vďaka čomu bude zabezpečený súlad medzi národnými prioritami a individuálnymi potrebami regiónov a mikroregiónov Slovenska. Proces bude spojený s intenzívnou komunikáciou smerom k verejnosti tak, aby bola verejnosť dostatočne informovaná o cieľoch, časovom rámci a možnostiach aktívneho zapojenia sa občanov do určovania národných priorít Agendy 2030 a jej významu pre Slovensko. 
Participatívny proces určovania národných priorít bude zadefinovaný v spolupráci medzi ÚPPVII, Úradom splnomocnenca vlády SR pre rozvoj občianskej spoločnosti a ďalšími zainteresovanými aktérmi. Návrh participatívneho procesu bude v dostatočnom časovom predstihu zverejnený. Následne budú navrhnuté participatívne metódy uplatnené v praxi s cieľom získať potrebné vstupy pre zadefinovanie národných priorít.
Ďalšou významnou zložkou, ktorá bude nápomocná pri určovaní národných priorít implementácie Agendy 2030 je spolupráca s OECD v oblasti výhľadového plánovania, ktorá sa zameriava na nasledovné otázky: 
· kde by sme ako krajina chceli byť v roku 2050 a ako sa tam dostaneme? 
· ktoré opatrenia, priority nás posunú najrýchlejšie dopredu? 
· aké globálne trendy, výzvy a príležitosti nás v budúcnosti čakajú a ako majú národné priority implementácie Agendy 2030 reflektovať a prispôsobovať sa k potenciálnym zmenám, zlomom, technologickému pokroku?
K určovaniu priorít prispeje aj analýza existujúcich strategických a koncepčných materiálov rezortov, na základe ktorých budú identifikované a vyhodnotené stávajúce rezortné priority. Zohľadní sa ďalej štartovacia pozícia SR v jednotlivých cieľoch udržateľného rozvoja, pričom zvýšená pozornosť bude venovaná oblastiam, kde Slovensko najviac zaostáva. Pri určení štartovacej pozície krajiny budú hlavným východiskovým bodom štúdie OECD.[footnoteRef:11] [11:  Na základe zistení dokumentov OECD Economic Surveys: Slovak Republic 2017 a Measuring Distance to the SDGs Targets: The Slovak Republic 2017 patria medzi oblasti, kde SR najviac zaostáva, udržateľná výroba a spotreba, vzdelávanie, zdravie a inkluzívnosť. ] 

Národné priority a merateľné strategické ciele v každej prioritnej oblasti budú do konca mája 2018 predložené vláde SR na schválenie, ktorá ich následne predloží Národnej rade SR. Hlavnou platformou pre tvorbu národných priorít bude Rada vlády pre Agendu 2030, jej pracovná skupina pre Agendu 2030 a NIP a Expertná skupina pre výhľadové plánovanie. Do procesu bude zapojená aj odborná a široká verejnosť. Informácie o postupe a výstupoch participatívneho procesu identifikácie národných priorít budú zverejňované na internetovom portáli Úradu podpredsedu vlády SR pre investície a informatizáciu.
5.2 [bookmark: _Toc486493412]Sektorové a prierezové politiky
Pre schopnosť vyhodnotiť dosiahnutý pokrok v národných prioritách bude potrebné vytýčiť konkrétne merateľné strategické ciele s kvantifikovanými cieľovými hodnotami. Strategické ciele a ich hodnoty môžu vyplynúť z troch zdrojov: 
· zo samotnej Agendy 2030 (ako napr. % ODA/HND[footnoteRef:12]), [12:  Oficiálna rozvojová spolupráca/hrubý národný dôchodok] 

· z medzinárodných zmlúv, noriem a záväzkov,
· z vlastných priorít a záväzkov.
Ďalším potrebným krokom je stanovenie indikátorov, ktoré umožnia monitorovanie naplňovania strategických cieľov. V neposlednom rade musia byť identifikované konkrétne nástroje pre dosahovanie strategických cieľov a prostredníctvom nich aj implementácie Agendy 2030. 
[bookmark: _GoBack]Najvýznamnejším nástrojom pre implementáciu Agendy 2030 budú prierezové medzisektorové stratégie a politiky vlády SR. V súlade s vyššie uvedeným  princípom „jedného sveta“ musí byť Agenda 2030 integrovaná do všetkých verejných politík na každej úrovni riadenia. Udržateľnosť sa musí stať plnohodnotnou prierezovou témou a kritériom pri prijímaní akýchkoľvek verejných opatrení. 
Najrelevantnejšími prierezovými medzisektorovými stratégiami z hľadiska implementácie Agendy 2030 budú pripravovaný Národný investičný plán a Národná stratégia regionálneho a územného rozvoja do roku 2030. Výber projektov do NIP bude založený na dlhodobých rozvojových potrebách SR, a tým významne prispeje aj k dosahovaniu výsledkov v národných prioritách implementácii Agendy 2030. Výber bude zároveň reflektovať potreby zainteresovaných aktérov a verejnosti. Vďaka prepojeniu NIP s Agendou 2030 by malo byť zabezpečené, že rozhodnutia o finančných alokáciách budú smerovať k dosiahnutiu dlhodobých rozvojových zámerov a zároveň sa predíde problému prázdnych a nesplniteľných cieľov, ktoré sa často objavujú v rôznych strategických dokumentoch. Národná stratégia regionálneho a územného rozvoja do roku 2030 sa bude osobitne zaoberať problematikou udržateľného regionálneho a územného rozvoja.
Pre implementáciu Agendy 2030 v slovenskom prostredí bude obzvlášť významná aj pripravovaná Stratégia hospodárskej politiky SR do roku 2030, Environmentálna stratégia, alebo Nízko uhlíková stratégia do roku 2050. Vyzdvihnúť treba aj každoročný Národný program reforiem Slovenskej republiky, ktorý popisuje krátko až strednodobé štrukturálne opatrenia podniknuté v reakcii na aktuálne výzvy slovenskej ekonomiky. 
Schéma celkového implementačného rámca:[footnoteRef:13] [13:  Schéma je ilustračná.] 

5.3 [bookmark: _Toc486493413]Mechanizmus financovania implementácie Agendy 2030
Uspokojenie finančných a investičných potrieb spojených s naplňovaním cieľov udržateľného rozvoja v celosvetovom meradle si bude podľa správy Svetovej banky vyžadovať posun diskusie o financovaní rozvoja „od miliárd v oficiálnej rozvojovej pomoci k biliónom v investíciách všetkých druhov: verejných a súkromných, národných a globálnych, do kapitálu a do kapacít.“[footnoteRef:14]  [14:  From Billions to Trillions: Transforming Development Finance. Post-2015 Financing for Development: Multilateral Development Finance (2015). Dostupné na:
http://siteresources.worldbank.org/DEVCOMMINT/Documentation/23659446/DC2015-0002(E)FinancingforDevelopment.pdf. ] 

Samit v Addis Abebe v júli 2015, ktorý bol osobitne venovaný financovaniu udržateľného rozvoja, zhodnotil, že najvýznamnejšími finančnými prostriedkami pre rozvoj celosvetovo sú domáce zdroje pochádzajúce z verejných rozpočtov, pričom najväčší potenciál pre rozšírenie dostupných prostriedkov prináša zapojenie súkromného sektora – podnikateľov, finančných inštitúcií a investorov. Je to jediný spôsob ako sa prostriedky vynaložené na dosiahnutie cieľov udržateľného rozvoja môžu posunúť z úrovne miliárd na úroveň biliónov, čo je nutnou podmienkou pre ich naplnenie.
Okrem zapojenia súkromného kapitálu bude potrebné preskúmať aj možnosti využitia rôznych alternatívnych zdrojov financovania, na pomedzí súkromných a verejných zdrojov (napr. investovanie a dlhopisy so spoločenským dosahom, blendingové finančné nástroje, alebo crowdfunding). 
V slovenských podmienkach je nastavenie jasného mechanizmu financovania implementácie Agendy 2030 taktiež kľúčové, s ohľadom na finančnú náročnosť tejto úlohy, ako aj na pravdepodobné zmeny vo financovaní z fondov EÚ po roku 2020. V súčasnosti je 60-80 % národných verejných investičných kapacít naprieč všetkými oblasťami sociálnej a hospodárskej politiky odvodených z transferov EÚ. Po roku 2020 sa očakáva, že pravidlá Kohézneho fondu EÚ budú klásť vyššie nároky na spolufinancovanie zo strany členských štátov a nebudú zahŕňať veľké infraštruktúrne projekty. Z týchto dôvodov je potrebné využiť obdobie do roku 2020 na zavedenie nových mechanizmov financovania, vďaka ktorým budeme schopní čeliť načrtnutým finančným výzvam. Najdôležitejším z týchto mechanizmov bude vyššie uvedený Národný investičný plán, ktorý vytvorí dlhodobý strategický rámec pre financovanie rozvoja fyzickej a sociálnej infraštruktúry na Slovensku, aj so zapojením súkromných a alternatívnych zdrojov a mechanizmov financovania.
Okrem intenzívnejšieho zapojenia súkromného kapitálu bude pre naplnenie Agendy 2030 kľúčové aj efektívnejšie využívanie a prípadná realokácia existujúcich verejných zdrojov.
5.4 [bookmark: _Toc486493414]Participatívna implementácia 
Hlavnú zodpovednosť za implementáciu Agendy 2030 nesie vláda SR. Koordinátorom vnútroštátnej implementácie Agendy 2030 je ÚPPVII a koordinátorom aktivít SR a slovenských subjektov súvisiacich s Agendou 2030 v medzinárodnom prostredí je Ministerstvo zahraničných vecí a európskych záležitostí SR. Na zvyšovaní povedomia o Agende 2030 a na implementácii cieľov udržateľného rozvoja sa významnou mierou podieľajú aj mimovládne neziskové organizácie.
Vnútroštátne musí byť Agenda 2030 naplňovaná z tej úrovne, ktorá je pre ňu najrelevantnejšia (celoštátna, regionálna, miestna úroveň). Na regionálnej a miestnej úrovni sa pri implementácii Agendy 2030 musí brať ohľad na špecifické atribúty jednotlivých územných celkov.
Pre efektívnu implementáciu Agendy 2030 je taktiež kľúčové zabezpečiť participáciu rozsiahlej škály aktérov z radov odbornej aj širokej verejnosti. 
Medzi navrhované nástroje umožňujúce participáciu verejnosti patria:
· Internetový portál – Portál zastreší ostatné implementačné nástroje Agendy 2030 určené primárne pre verejnosť, medzi ktoré patrí najmä špecializovaná mobilná aplikácia a mikrograntová, mentoringová a certifikačná schéma. Portál bude obsahovať transparentné a komplexné informácie o Agende 2030 (ciele, význam v globálnom a vnútroštátnom kontexte, mechanizmus implementácie, výsledky monitorovania a pod.), ako aj informácie o možnostiach zapojenia sa do implementácie agendy vlastnou iniciatívou, alebo pripojením sa k už prebiehajúcim aktivitám. Pri vytvorení a propagácii internetového portálu sa počíta predovšetkým so súčinnosťou medzi Úradom podpredsedu vlády SR pre investície a informatizáciu, Ministerstvom zahraničných vecí a európskych záležitostí SR a Ministerstvom životného prostredia SR, ako aj ostatnými ministerstvami.

· Mobilná aplikácia – ÚPPVII je pripravený poskytnúť súčinnosť a otvorené dáta pri tvorbe špecializovanej mobilnej aplikácie, ktorá bude slúžiť na zapojenie nových aktérov do implementácie Agendy 2030. Aplikácia by mala byť interaktívnym médiom, ktoré šíri povedomie o Agende 2030 a poskytuje užívateľovi informácie o existujúcich iniciatívach a aktivitách zameraných na implementáciu Agendy 2030 v jeho okolí. Samosprávy, školy, firmy, občianske združenia a jednotlivci si tak budú môcť prihlásiť svoje vlastné dobrovoľné záväzky voči cieľom udržateľného rozvoja.[footnoteRef:15] V prípade individuálnych iniciatív by užívateľovi mali byť poskytnuté informácie o možnostiach finančnej a mentorskej podpory.  [15:  Inšpiratívny je fínsky vzor: „Society´s Commitment to Sustainable Development“. Viac informácií na: http://www.ym.fi/download/noname/%7B45A196E9-03BC-41E3-A7E8-15A1273B3FE8%7D/112274. ] 


Okrem zriadenia internetovej platformy a aplikácie je pre implementáciu cieľov udržateľného rozvoja kľúčová aj podpora občianskej angažovanosti, a to vo forme vytvárania priestoru a možností, ktoré môže verejnosť následne využiť na realizáciu lokálnych mikroprojektov alebo iniciatív, priamo riešiacich problémy konkrétnych skupín občanov. Podpora by mala byť poskytnutá nasledujúcimi formami:
· Mikrogranty – Mikrogranty poskytnú finančnú podporu pri realizácii lokálnych iniciatív/projektov zameraných na implementáciu Agendy 2030. Finančná podpora bude prostredníctvom tejto schémy poskytnutá predovšetkým mimovládnym organizáciám, občianskym iniciatívam, akademickej obci a školám. Mikrograntová schéma predpokladá okrem využitia pripravovanej dotačnej schémy ÚPPVII aj mobilizáciu vlastných zdrojov prijímateľov a spolufinancovanie zo strany súkromného sektora. Schéma bude realizovaná v spolupráci s mimovládnym sektorom a ďalšími zainteresovanými aktérmi, s ohľadom na ich skúsenosti v danej oblasti. 

· Mentoring – Mentorská podpora by mala prebiehať predovšetkým v zmysle spolupráce samospráv a mimovládneho sektora s verejnosťou, ktorá má záujem začať lokálne občianske iniciatívy. ÚPPVII bude mať v prípade tejto aktivity úlohu koordinátora.

· Certifikácia – Program certifikácie nadviaže na existujúce certifikačné schémy pre zodpovedné firmy. Poslúži ako nástroj na motivovanie a zapojenie privátneho sektora do implementácie Agendy 2030. Certifikát bude poskytnutý firmám, ktoré splnia vybrané kritéria udržateľnosti. Firmy ho následne budú môcť využiť na marketingové účely a na budovanie imidžu zodpovednej spoločnosti. Paralelne prebehne súťaž, ktorá vyhodnotí najzodpovednejšie firmy. Program certifikácie aj súvisiaca súťaž budú navrhnuté a realizované v spolupráci so zainteresovanými subjektmi štátnej správy, mimovládnym sektorom a občianskou spoločnosťou.

Vyššie vymenované úlohy a aktivity, ako aj časový harmonogram vytvorenia funkčného inštitucionálneho a implementačného rámca pre Agendu 2030, sú graficky znázornené v prílohe 3 tohto materiálu.
5.5 [bookmark: _Toc486493415]Monitorovanie a hodnotenie
Posudzujúc minulé skúsenosti s agendou udržateľného rozvoja v podmienkach SR sa nastavenie silného a účinného monitorovacieho a hodnotiaceho mechanizmu zdá byť zásadné. Len jasne vymedzené kompetencie, zodpovednosti a monitorovací a hodnotiaci rámec dokáže zabezpečiť efektívne naplnenie Agendy 2030 a dlhodobej vízie rozvoja spoločnosti v SR.  
Pravidelné monitorovanie je predpokladom aj pre vykazovanie výsledkov SR v implementácii Agendy 2030 pre udržateľný rozvoj na pôde OSN. Ústrednou platformou OSN pre sledovanie výsledkov členských štátov pri implementácii Agendy 2030 je Politické fórum na vysokej úrovni, v rámci ktorého sú každoročne na dobrovoľnej báze prezentované národné správy o naplňovaní dopredu určenej skupiny 5-6 cieľov udržateľného rozvoja. Slovensko, ako rozvinutý štát a nastávajúca predsedajúca krajina Valného zhromaždenia OSN, musí ísť príkladom v pravidelnom vykazovaní svojich výsledkov v implementácii Agendy 2030 na tomto medzinárodnom fóre. Ambíciou je uskutočniť prvú dobrovoľnú prezentáciu podpredsedom vlády SR pre investície a informatizáciu v júli 2018.
Návrh monitorovacieho, hodnotiaceho a revízneho rámca implementácie Agendy 2030:
Dvojročný monitorovací, hodnotiaci a revízny rámec
a. ÚPPVII predloží hodnotiacu správu o dosahovaní výsledkov v národných prioritách implementácie Agendy 2030 vláde SR,
· základom správy budú čiastkové správy od relevantných rezortov a nezávislých expertov, založené na kontinuálnom monitorovaní, pričom na vykazovanie dosiahnutého pokroku v národných prioritách budú v správach použité dopredu určené porovnateľné dáta a stanovené indikátory,
· dáta vyplývajúce z monitorovania budú zverejnené vo formáte otvorených dát na Portáli otvorených dát data.gov.sk,
· rezorty budú vykazovať aj výšku finančných prostriedkov použitých na dosiahnutie tohto pokroku (hodnota za peniaze),
· rezorty budú ďalej vykazovať, nakoľko ich relevantné stratégie, politiky, akčné plány, súvisiaca platná legislatíva atď. reflektujú národné priority implementácie Agendy 2030,
· ÚPPVII bude pri vypracovaní celkovej správy spolupracovať s Expertnou skupinou pre indikátory a monitorovanie,
b. vláda SR predloží na základe odporúčania ÚPPVII hodnotiacu správu Národnej rade SR, ktorá dostane príležitosť podať návrhy na zlepšenie výkonu vlády SR pri implementácii Agendy 2030,
c. ÚPPVII prerokuje hodnotiacu správu s expertmi z akademického a mimovládneho sektora na konferencii venovanej udržateľnému rozvoju na Slovensku, ktorá bude organizovaná v dvojročných cykloch a bude taktiež podávať odporúčania k zlepšeniu implementácie Agendy 2030,
d. zistenia vyplývajúce zo správy ÚPPVII, ako aj príslušných odporúčaní Národnej rady SR a ďalších aktérov, budú reflektované v novom štátnom rozpočte,
e. na základe štátneho rozpočtu budú vytvárané finančné a akčné plány rezortov.
Schéma dvojročného monitorovacieho, hodnotiaceho a revízneho rámca:
[image: C:\Users\bankoova\AppData\Local\Microsoft\Windows\INetCache\Content.Outlook\3KF1HEZF\obr2.jpg]
Monitorovací, hodnotiaci a revízny rámec na konci každého vládneho cyklu (približne štvorročne)
a. ÚPPVII v súčinnosti s Expertnou skupinou pre indikátory a monitorovanie vypracuje na základe vyššie uvedenej dvojročnej správy ÚPPVII hodnotiacu správu, ktorá sa zameria na výsledky odchádzajúcej vlády pri dosahovaní výsledkov v národných prioritách implementácie Agendy 2030,
b. ÚPPVII zverejní hodnotiacu správu za účelom informovania Národnej rady SR a verejnosti o výsledkoch odchádzajúcej vlády pri dosahovaní výsledkov v národných prioritách implementácie Agendy 2030,
c. na základe zistení hodnotiacej správy dochádza k preskúmaniu relevantnosti a k prípadnej revízii národných priorít implementácie Agendy 2030 a príslušných strategických cieľov.
Schéma monitorovacieho, hodnotiaceho a revízneho rámca na konci každého vládneho cyklu:
[image: C:\Users\bankoova\AppData\Local\Microsoft\Windows\INetCache\Content.Outlook\3KF1HEZF\4.rocne monitorovanie.jpg]
Celkové vyhodnotenie národnej implementácie Agendy 2030 v Slovenskej republike bude uskutočnené do konca mája 2031 Expertnou skupinou pre indikátory a monitorovanie a ÚPPVII a budú z nej vyvodené odporúčania pre ďalší postup pri naplňovaní agendy udržateľného rozvoja.

